بہاولپور دی سنٹرل لائبریری

اے لائبریری ہک پراݨی شاہی عمارت وچ قائم ہے تے برصغیر دی تقسیم توں پہلے دی قائم ہے۔ کتاباں دی نوعیت تے گنتی ولوں اے پاکستان دیاں ݙوں ترائے وݙیں لائبریریاں وچوں ہے۔ اتھاں ٻہوں پراݨیاں کتاباں وی رکھیاں ہوئیاں ہن اَتے اخبار تے رسائل وی سبھ وݙی حفاظت نال جمع کیتے ویندے رہندن۔ ایندے وچ اڄ کل سرائیکی شعبہ وی کھول ݙتا ڳے جئیں دے کیتے سرائیکی دیاں قدیم تے جدید کتاباں پروفیسر دلشاد کلانچوی مفت پیش کر ڈِتیاں ہن ۔ اجݨ وی اے سلسلہ جاری ہے۔ ایں طرح انہاں اپݨی سرائیکی لائبریری ایں لائبریری وچ مدغم کر ݙتی ہے۔ پڑھاکو لوکاں کیتے اتھاں آ تے پڑھݨ ، امتحاناں دی تیاری کرݨ تے ٻیاں معلومات حاصل کرݨ دے مواقع میسر کیتے ہوئے ہن ۔ تحقیقی کم کرݨ والیاں کیتے انج نشست گاہیں بݨیاں ہوئیاں ہن ۔ اے لائبریری وی ہِک وݙے باغ اَتے سبزہ زار وچ کھڑی ہے تے ٻہوں سوہݨی لڳدی ہے۔ 

 حوالہ 
کتاب: میݙی دھرتی، میݙے لوک ، مصنف: ظہور احمد دھریجہ ، ناشر: جھوک پبلشرز ، ملتان 2018ء